Source: http://scripta.kotus.fi/visk/sisallys.php?p=50
Timestamp: 2020-08-08 08:20:22+00:00

Document:
VISK - § 50 Vaihtelu lasi : laseissa
SISÄLLYS > SANAT > Fonologia ja morfofonologia > Morfofonologinen vaihtelu > Vartalonloppuiset vokaalivaihtelut > Vaihtelut A : e ja i : e > § 50 Vaihtelu lasi : laseissa
Vaihtelua i : e esiintyy useissa nominien vartalotyypeissä. i-vartaloisten nominien monikkomuodoissa (» § 80) ja superlatiivissa (» § 300) vartalon loppu-i:n sijalla on e (» asetelma 21). Superlatiivissa myös vartalon pitkää loppu-i:tä vastaa e, esim. kaunii- : kaune-in. Vaihtelu i : e koskee lisäksi i-vartaloisista nomineista johdettuja ominaisuudennimiä, esim. siiste-ys (< siisti), pappe-us (< pappi) (» § 177 – 178).
Asetelma 21: Vaihtelu i : e monikossa ja superlatiivissa
Yksikkövartalo Monikko Superlatiivi
paperi- papere-i-na
lasi- lase-i-ssa
karski karske-i-lla karske-in
Verbeissä vaihtelua i : e esiintyy kaksitavuisissa e-vartaloissa: niiden vokaalivartaloisissa E-infinitiiveissä on vartalon lopussa i (luke- : luki-en, päte- : päti-essä; » § 120). Sama koskee e-vartaloisista verbeistä johdettuja jA-tekijännimiä, esim. luki-ja, patikoitsi-ja (» § 252)
Huom. 1. Toisentyyppistä i : e-vaihtelua on kaksitavuisissa e-vartaloisissa nomineissa: niistä valtaosa on nominatiivissa i-loppuisia, esim. tule- : tuli; uute- : uusi (poikkeuksena nalle-tyypin sanat).
Huom. 2. i-vartaloisten nominien monikkomuodot ovat laajalti itä‑, pohjalais- ja hämäläismurteissa e:ttömiä (» § 79 huom.), esim. kilttiä ’kilttejä’, niihim purkkii ’niihin purkkeihin’.

References: § 50
 § 50
 § 80
 § 300
 § 177
 § 120
 § 252
 § 79